Gandia acull l'arribada de la primera etapa de la Volta Ciclista Comunitat Valenciana Fèmines 2021
03 maig 2021

## Gandia acull l'arribada de la primera etapa de la Volta Ciclista Comunitat Valenciana Fèmines 202103 maig 2021Última actualització: 03 maig 2021

![](../gestion/img/89a80cf0e986d30f777157fcff2e451ba6e55e166dbc577d664d317a34a9c0d1.jpg)  
  

La regidora delegada d'Esports, Lydia Morant, acompanyada del director de la Setmana Ciclista i president del Club Ciclista Escapada Gandia, Rubén Donet, ha comparegut aquest matí en roda de premsa per a anunciar que la ciutat de Gandia acollirà l'arribada de la primera etapa de la Volta Ciclista a la Comunitat Valenciana Fèmines 2021, una proba 2.1 (màxima categoria professional) organitzada pel Club Ciclista Escapada que està inclosa al calendari europeu de la Unió Ciclista Internacional (UCI). La competició consta d'un recorregut total de 477 kilòmetres dividits en 4 etapes que s'iniciarà al municipi de Barxeta el pròxim 6 de maig i conclourà a la ciutat d'Alacant el dia 9.

Aquesta quinta edició de la Setmana Ciclista Valenciana es sol celebrar al mes de febrer, però enguany s'ha ajornat a causa de la Covid-19 per a garantir les condicions de seguretat de les corredores i dels equips.

Pel que fa a la prova, comptarà amb la participació de 147 ciclistes de 21 equips, entre els quals hi ha 9 internacionals dels 4 continents (Àsia, Europa, Amèrica i Oceania), i amb figures destacades com la neerlandesa Annemiek Van Vleuten, actual campiona d'Europa i una de les millors corredores de tots els temps, i les vencedores de les edicions de 2018 i 2019, la britànica Hannah Barnes i l'alemanya Clara Koppenburg.

Així, el primer tram de la competició comprén una distància de 125 km que les corredores finalitzaran a Gandia, un punt i seguit que donarà continuïtat a les 3 etapes restants: Castelló-Vila-real (130 km), València-Sagunt (107 km) i Finestrat-Alacant (115 km). Al respecte, **Lydia Morant** ha agraït a l'organització per "_continuar apostant per Gandia com nucli d'aquest esdeveniment que, a més, suposa un impacte econòmic molt important per a la nostra ciutat, ja que els equips s'allotgen a Gandia_".

D'altra banda, ha explicat que "_les ciclistes entraran en Gandia per la carretera de Barx, recorreran part del passeig de les Germanies i la República Argentina. L'arribada, on es disputarà el primer liderat d'aquest inici de la prova, es preveu aproximadament a les 17 h i es retransmetrà al canal on-line de la Televisió Valenciana À Punt_".

Per la seua part, **Rubén Donet** ha volgut agrair "_el suport de l'Ajuntament de Gandia des de la primera edició_" i ha assenyalat que en aquesta primera etapa les corredores "_afronten un recorregut exigent de 4 ports de muntanya i un sprint especial_". De la mateixa manera, ha puntualitzat que "_els 75 metres abans de meta i els 75 posteriors a aquesta estaran tancats, de manera demanem al públic aficionat que seguisca la retransmissió (a partir de les 15:30 h) via streaming per a evitar massificacions degut a la situació actual_".